CELEX: C2004/106/68
Language: el
Date: 2004-04-30 00:00:00
Title: Υπόθεση C-135/04: Προσφυγή της Επιτροπής των Ευρωπαϊκών Κοινοτήτων κατά του Βασιλείου της Ισπανίας, που ασκήθηκε στις 12 Μαρτίου 2004

30.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/39
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου της Ισπανίας, που ασκήθηκε στις 12 Μαρτίου 2004
   (Υπόθεση C-135/04)
   (2004/C 106/68)
   Η Επιτροπή των Ευρωπαϊκών Κοινοτήτων, εκπροσωπούμενη από τους Michel Van Beek, νομικό σύμβουλο, και Gregorio Valero Jordana, μέλος της νομικής της υπηρεσίας, με τόπο επιδόσεων στο Λουξεμβούργο, άσκησε στις 12 Μαρτίου 2004 προσφυγή ενώπιον του Δικαστηρίου των Ευρωπαϊκών Κοινοτήτων κατά του Βασιλείου της Ισπανίας.
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι, επιτρέποντας στην Guipúzcoa την θήρα κατά την επιστροφή στον τόπο φωλεοποιήσεως (contrapasa) της φάσσας (Columba palumbus), το Βασίλειο της Ισπανίας παρέβη τις υποχρεώσεις που υπέχει από το άρθρο 7, παράγραφος 4, της οδηγίας 79/409/ΕΟΚ (1) του Συμβουλίου, της 2ας Απριλίου 1979, περί της διατηρήσεως των αγρίων πτηνών,
            
         
               —
            
            
               να καταδικάσει το Βασίλειο της Ισπανίας στα δικαστικά έξοδα.
            
         Ισχυρισμοί και κύρια επιχειρήματα:
   Η contrapasa, ήτοι η θήρα κατά την επιστροφή των μεταναστευτικών πτηνών, και, συγκεκριμένα, της φάσσας προς τον τόπο φωλεοποιήσεως, συνεπάγεται παράβαση του άρθρου 7, παράγραφος 4, της οδηγίας 79/409.
   Δεν συγχωρείται κανένας από τους δικαιολογητικούς λόγους που προβάλλει το Βασίλειο της Ισπανίας σχετικά με αυτή τη μέθοδο θηρεύσεως:
   
               —
            
            
               Η καθιέρωση εξαιρέσεως από το άρθρο 7, παράγραφος 4, βάσει του άρθρου 9, παράγραφος 1, στοιχείο γ, της ίδιας οδηγίας, δεδομένου ότι στην παρούσα περίπτωση δεν πληρούται η προϋπόθεση της μη υπάρξεως άλλης ικανοποιητικής λύσεως, που απαιτείται για την ορθή εφαρμογή του εν λόγω καθεστώτος εξαιρέσεων.
            
         
               —
            
            
               Η ιστορική και πολιτιστική παράδοση και η κοινωνική πίεση, διότι δεν αποτελούν λόγους που μπορούν να δικαιολογήσουν τις εξαιρέσεις του άρθρου 9, εφόσον δεν περιλαμβάνονται στη διάταξη αυτή.
            
         
               —
            
            
               Η απόφαση του Δικαστηρίου της 27ης Απριλίου 1988 επί της υποθέσεως 252/85, Επιτροπή κατά Γαλλίας, διότι εκδόθηκε σε σχέση με εξαίρεση από το άρθρο 8, παράγραφος 1, της οδηγίας, σχετικά με τις μεθόδους θήρας.
            
         
      (1)  ΕΕ ελλ. ειδ. έκδ. 15/001, σ. 202.